Okresná prokuratúra Nitra 
Damborského 1, 949 99 Nitra 1

Sp. zn. : 3 Pv 619/13/4403	Nitra, 4.6.2014
EEČ : 2-32-208-2014

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátorka Okresnej prokuratúry Nitra
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	trvalé bydlisko: XXXXX
a
poškodenými:
1.	XXXXX
	dátum narodenia: XXXXX
	trvalé bydlisko: XXXXX
2.	XXXXX 
	sídlo organizácie: 
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 8 107,28 € 
b.	Peňažná suma určená na všeobecne prospešné účely: 200,00 € 
c.	Suma odovzdaná štátu na peňažnú pomoc obetiam trestnej činnosti: 100,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	trvalé bydlisko: XXXXX
realizované policajtom Obv.odd. PZ XXXXX pod spisovou značkou ORP-1880/NR-NR-2013.
dňa 08.09.2013  v čase okolo 16.15 hod v Nitre časť Zobor - Pyramída ako pilot lietajúceho športového zariadenia - padákového klzáku uskutočnil tandemový zoskok aj napriek tomu, že na takýto zoskok nemá potrebnú kvalifikáciu pilota, ktorú vystavuje Letecká amatérska asociácia Slovenskej republiky pod označením PK-T, spolu so XXXXX, trvale bytom XXXXX č.XXXXX, pričom krátko po štarte spadli na skalnatý povrch z výšky cca 3-5 metrov, následkom čoho poškodená XXXXX utrpela zranenia, a to : posunutú zlomeninu hornej časti ramennej kosti v mieste chirurgického krčku so zasahovaním do veľkého hrboľa ramennej kosti, trieštivú zlomeninu vnútorného a vonkajšieho členku členkového kĺbu ľavej dolnej končatiny s dobou liečenia 4 mesiace podľa znaleckého posudku vypracovaného znalcom z odboru zdravotníctva XXXXX,      

Odôvodnenie: 
Uznesením vyšetrovateľa Okresného riaditeľstva PZ v Nitre, Odboru kriminálnej polície sp. zn. ORP-33/1-VYS-NR-14 bolo dňa 03.10.2013 podľa § 199 odsek 1 Trestného poriadku začaté trestné stíhanie pre prečin ublíženie na zdraví podľa § 157 odsek 1 Trestného zákona a následne dňa 15.01.2014 uznesením vyšetrovateľa Okresného riaditeľstva PZ v Nitre, Odboru kriminálnej polície sp. zn. ORP-33/1-VYS-NR-14 vznesené obvinenie XXXXX pre prečin ublíženia na zdraví podľa § 157 odsek 1, odsek 2 písmeno a) Trestného zákona v zmysle § 206 odsek 1 Trestného poriadku.

Spáchanie skutku obvineným bolo okrem jeho vlastného priznania dostatočne preukázané výpoveďou poškodenej XXXXX, svedkyne XXXXX v spojení s listinnými dôkazmi najmä znaleckým posudkom č. 68/2013 XXXXX z odboru zdravotníctvo, odvetvie chirurgia, traumatológia, lekárskymi správami, fotodokumentáciou a potvrdením o zaistení veci.    

Preskúmaním príslušného spisového materiálu som zistila, že v predmetnej veci  sa  koná  o prečine, na  ktorý zákon ustanovuje trest odňatia slobody, ktorého horná hranica neprevyšuje hranicu stanovenú v  § 220 odsek 1 Trestného poriadku.

           V zmysle § 157 odsek 1, odsek 2 písmeno a) Trestného zákona, sa prečinu ublíženia na zdraví dopustí aj ten, kto inému z nedbanlivosti spôsobí ťažkú ujmu na zdraví a čin spácha závažnejším spôsobom konania. Páchateľ sa potrestá odňatím slobody na jeden až päť rokov.

Podľa § 138 písmeno h) Trestného zákona závažnejším spôsobom konania sa rozumie páchanie trestného činu porušením dôležitej povinnosti vyplývajúcej z páchateľovho zamestnania, postavenia alebo funkcie alebo uloženej mu podľa zákona. 

           Podľa § 220 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktoréhoho horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený

a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
 
b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
 
c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

        	Obvinený XXXXX a poškodené strany XXXXX a Všeobecná zdravotná poisťovňa, a.s., vyhlásili, že zmier uzavreli dobrovoľne, slobodne a vážne. Obsahuje ich skutočnú vôľu, o prejave a obsahu ktorej v budúcnosti nemôžu vzniknúť žiadne pochybnosti. Obvinený slobodne, vážne, zrozumiteľne a určito písomne vyhlásil, že spáchal skutok, za ktorý je stíhaný ako obvinený. Svoj čin oľutoval.

Poškodená XXXXX vyjadrila so zmierom súhlas a vyhlásila, že po uhradení uplatnenej škody v celkovej výške 4.689,-Eur obvineným, ktorá predstavuje bolestné, poplatok za dva semestre štúdia a náklady spojené s jej liečením a rehabilitáciou, sú jeho nároky v celom rozsahu voči nemu uspokojené. Za týmto účelom bola vyhotovená dňa 27.05.2014 nottárska zápisnica o vyhlásení povinnej osoby XXXXX o uznaní dlhu voči XXXXX a jeho úhrade v tam podrobne špecifikovaných splátkach. Rovnako XXXXX súhlasila s uzatvorením dohody o zmieri, ktorej dodržaním sú je nároky voči obvinenému v celom rozsahu uspokojené.    

V dohode o zmieri uzatvorenej dňa 09.05.2014 sa obvinený zaviazal, že že uhradí poškodenej XXXXX uplatnenú škodu vo výške 4.689,-Eur a poškodenej spoločnosti náhradu za poskytnutú zdravotnú starostlivosť vo výške 3.218,28,-Eur. Strany sa dohodli, že XXXXX bude uhradená prvá splátka vo výške 1.600,-Eur prevodom na účet dňa 09.05.2014 a zvyšnú sumu (3.089,-Eur) bude obvinený poškodenej pravidelne uhrádzať mesačnými splátkami vo výške 150,-Eur počnúc mesiacom jún 2014. Rovnako bude splácať uplatnený nárok Všeobecnej zdravotnej poisťovni, a.s. mesačnými splátkami po 50,-Eur počnúc mesiacom august 2014.

Obvinený XXXXX poukázal dňa 09.05.2014 na účet poškodenej XXXXX peňažnú sumu 1.600,-Eur, ako prvú splátku poškodenou uplatneného nároku na náhradu škody, vyčísleného v uzatvorenej dňa 09.05.2014.  

Obvinený XXXXX v zmysle dohody o zmieri zo dňa 09.05.2014 uhradil dňa 28.05.2014 na účet Okresnej prokuratúry XXXXX peňažnú sumu vo výške 200,-Eur (slovom dvesto eur) určenú na všeobecne prospešné účely. Táto suma je primeraná závažnosti spáchaného trestného činu.

Z uvedenej peňažnej sumy patrí štátu na peňažnú pomoc obetiam trestnej činnosti   50 % a 50 % peňažnej sumy patrí: 

Organizácii muskulárnych dystrofikov v SR so sídlom Bratislava, Banšelová č. 4, číslo príjmového účtu 2624340950/1100, Tatra banka Bratislava.

Táto suma je primeraná závažnosti spáchaného trestného činu.
 
Vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného, jeho osobné a majetkové pomery a skutočnosť, že doposiaľ nebol súdom trestaný a bol dva krát  postihnutý v priestupkovom konaní blokovou pokutou vo výške 60 Eur dňa 12.01.2013 a vo výške 10,-Eur dňa 28.11.2013 za priestupky v doprave menšej závažnosti, som dospela k záveru, že takýto spôsob rozhodnutia vo veci je dostačujúci. 

Preto som rozhodla tak, ako je to uvedené vo výrokovej časti tohto uznesenia.

Poučenie: 
Proti tomuto uzneseniu nie je podľa § 215 odsek 6 Trestného poriadku  sťažnosť prípustná.

JUDr. Karin Kolenčíková
prokurátorka